En 32-årig mand er blandt andet tiltalt for at have kørt med over 200 kilometer i timen og for at have påkørt en anden bilist med vilje.

Anklageskriftet overgår de vildeste Hollywood-manuskripter, når en 32-årig mand mandag og tirsdag sætter sig anklagebænken i Retten i Aalborg. Her er han nemlig tiltalt for en helt usædvanlig grov sag om vanvittig kørsel gennem Vendsyssel med hastigheder over 200 kilometer i timen, fortsætlig påkørsel af en anden bilist i Limfjordstunnelen, flugt fra politiet efter at være anholdt og meget mere. Manden, som har siddet varetægtsfængslet siden juni, er tiltalt for en lang række forhold, som tilsyneladende begyndte med, at han ved 15-tiden 1. juni trådte speederen i bund på Jerslevvej i Brønderslev, hvor han blev målt til at køre 163 kilometer i timen på en strækning, hvor den tilladte hastighed er 80 kilometer i timen. Speederfoden blev ifølge anklageskriftet endnu tungere, da han nåede ud på motorvejen og satte kurs mod Aalborg. Her blev han målt til køre 213 kilometer i timen, hvor højeste tilladte hastighed er 130 kilometer i timen. Livsfare i tunnelen På sin vej sydover er manden også tiltalt for i et par tilfælde at have overhalet andre biler i sydgående spor indenom, men helt galt gik det ifølge anklageskriftet, da han nåede Limfjordstunnelen. På vejen gennem tunnelen overhalede han også andre biler indenom. Det førte til, at en anden bilist måtte bremse hårdt op, men alligevel ikke kunne undgå at ramme en anden bil i tunnelen. Den 32-årige gennemførte tilsyneladende endnu en overhaling indenom, og under den manøvre endte han ifølge anklagerne med at ramme en anden bilist. Derfor er han også tiltalt for forsætligt at have forvoldt fare for andres liv og førlighed. Kort efter blev manden anholdt på Vangen i Nørresundby, men her lykkedes det ham at stikke af, før han endegyldigt blev anholdt og taget med af politiet. Han er derfor også tiltalt for overtrædelse af straffelovens paragraf 124, som handler om flugt i forbindelse med en anholdelse. Narko og røveri Men dermed slutter anklageskriftet ikke. Langt fra, for manden er tiltalt for at have været påvirket af alkohol og det bevidsthedspåvirkende stof Clonazepam under den vilde kørsel, som han i øvrigt gennemførte uden at have lov til overhovedet at sætte sig  bag rattet i en bil, da han er frakendt førerretten. Anklageskriftet omfatter også et tidligere tilfælde af narkobesiddelse samt et røveri. Røveriet fandt sted ved Nibe i august sidste år, da han ifølge anklagerne slog og sparkede en mand flere gange i hovedet og på kroppen i forsøget på at få ham til at udlevere sit ur og noget medicin eller medicinemballage. Det er uvist, hvordan den 32-årige mand forholder sig til tiltalepunkterne.